നിയമങ്ങളില് ആശയക്കുഴപ്പവും അവ്യക്തതയും നിയമനിര്മാണ രീതി പരിതാപകരം: ചീഫ് ജസ്റ്റിസ് എന് വി രമണ ന്യൂഡല്ഹി വേണ്ടത്ര ചര്ച്ചയോ പരിശോധനയോ കൂടാതെ പാര്ലമെന്റില് നിയമങ്ങള് പാസാക്കുന്നതിനെ രൂക്ഷമായി വിമര്ശിച്ച് സുപ്രീംകോടതി ചീഫ് ജസ്റ്റിസ് എന് വി രമണ. ഇപ്പോഴത്തെ സ്ഥിതി പരിതാപകരം. നിയമങ്ങളില് ആശയക്കുഴപ്പവും പഴുതും അവ്യക്തതയും നിറയുന്നു. ചില നിയമം എന്തിനാണെന്നുകൂടി അറിയാനാകുന്നില്ല. ഇതിനാല് ഒരുപാട് കേസും അസൗകര്യവും ഉണ്ടാകുന്നു. സര്ക്കാരിനും ജനങ്ങള്ക്കും നഷ്ടം സംഭവിക്കുന്നു സുപ്രീംകോടതി ബാര് അസോസിയേഷന്റെ സ്വാതന്ത്ര്യദിനാഘോഷ ചടങ്ങില് അദ്ദേഹം പറഞ്ഞു. കഴിഞ്ഞ പാര്ലമെന്റ് സമ്മേളനത്തില് 20 ബില് ചര്ച്ചയില്ലാതെ പാസാക്കിയ സാഹചര്യത്തിലാണ് പ്രതികരണം. ശരാശരി എട്ട് മിനിറ്റുപോലും എടുക്കാതെയാണ് പ്രധാനപ്പെട്ട ബില്ലുകള് പാസാക്കിയത്. സുപ്രീംകോടതി വിധി മറികടക്കാനുള്ള രണ്ട് ബില്ലും പാസാക്കി. മുമ്ബ് വ്യവസായബന്ധനിയമം പാര്ലമെന്റ് പാസാക്കിയപ്പോള് തമിഴ്നാട്ടില്നിന്നുള്ള സിപിഐ എം അംഗം പി രാമമൂര്ത്തി നടത്തിയ ഇടപെടല് ഓര്ക്കുന്നതായി ചീഫ് ജസ്റ്റിസ് പറഞ്ഞു. ബില്ലിന്റെ പ്രത്യാഘാതവും അത് തൊഴിലാളിവര്ഗത്തെ എങ്ങനെ ബാധിക്കുമെന്നും രാമമൂര്ത്തി വിശദമായി സഭയെ ധരിപ്പിച്ചു. ഇങ്ങനെ പല നിയമവും വിശദചര്ച്ചയിലൂടെയാണ് പാസാക്കിയത്. അതുവഴി നിയമവ്യാഖ്യാനത്തില് കോടതിയുടെ ജോലിഭാരം കുറയുന്നു. നിയമത്തിന്റെ ലക്ഷ്യവും നിയമനിര്മാണസഭ എന്താണ് ഉദ്ദേശിക്കുന്നതെന്നും വ്യക്തമാകുന്നു. ചീഫ് ജസ്റ്റിസിനെ മാനിക്കണം: യെച്ചൂരി പാര്ലമെന്റിനെ മാനിക്കാത്ത പ്രധാനമന്ത്രി നരേന്ദ്ര മോദി സുപ്രീംകോടതി ചീഫ് ജസ്റ്റിസിന്റെ വാക്കുകളെങ്കിലും കേള്ക്കണമെന്ന് സിപിഐ എം ജനറല് സെക്രട്ടറി സീതാറാം യെച്ചൂരി പ്രതികരിച്ചു. പാര്ലമെന്റിനോട് ഉത്തരവാദിത്വം പുലര്ത്തണമെന്ന ഭരണഘടനാ ബാധ്യത പ്രധാനമന്ത്രി നിറവേറ്റുന്നില്ലെന്നും യെച്ചൂരി ട്വീറ്റ് ചെയ്തു.